Kristian Pihl Lorentzen (V), 2014-02-21:
Som ordførere allerede har været inde på, var det således, at Folketinget i 2011 vedtog en yderst fornuftig lovændring, så unge med virkning fra januar 2013 kunne køre lille knallert fra 15-årsalderen.
Venstre støttede varmt denne lovændring, der var et stort skridt i retning af bedre mobilitet og mere frihed under ansvar for de unge, samtidig med at vi tilgodeså hensynet til trafiksikkerheden.
Specielt for unge, der bor og færdes uden for de større bysamfund ude i landdistrikterne, er knallerten med til at give mobilitet og frihed, indtil det tidspunkt hvor de unge kan skaffe sig en bil eller motorcykel.
Knallerten bidrager til et Danmark i bedre balance, og i lyset af at der jo i disse år sker en massiv fraflytning fra landdistrikter ind mod de større byer, er knallerten altså et positivt element, der er med til at trække en lille smule i den anden retning.
Men knallerten er et udsat transportmiddel, og derfor skal vi omgærde knallerten med ansvarlighed og omtanke, så vi undgår ulykker, og det var jo også derfor, vi i loven fra 2011 lagde meget stor vægt på en uhyre grundig køreuddannelse, før de unge slippes løs på knallerten, og det var også derfor, vi indførte regler om, at hammeren falder hårdt, hvis man begår ulovligheder til skade for trafiksikkerheden.
Vi fandt således den rette balance mellem på den ene side frihed og mobilitet for flere unge i Danmark og på den anden side hensynet til trafiksikkerheden og forebyggelse af ulykker med knallert.
Desuden kom Danmark på linje med resten af Europa, hvor unge typisk må køre på lille knallert fra 14-årsalderen eller 15-årsalderen.
Desværre valgte regeringen og et snævert rødt flertal i Folketinget som noget af det første, den gjorde, at rulle knallertloven tilbage.
Nu har Danmark igen Europas mest restriktive lovgivning vedrørende unges kørsel med knallert.
Regeringen ønsker, at lige præcis danske unge fortsat skal være 16 år for at måtte køre på en lille og meget sikker knallert, og det er til skade for de unges mobilitet, til skade for landdistrikterne, hvor knallerten har den særlig store betydning.
Venstre køber ikke regeringens argument om, at det sker af hensyn til trafiksikkerheden.
Fakta er jo, at kun ganske få unge under 18 år er impliceret i dødsulykker med knallert.
Jeg har nævnt tallet her tidligere i debatten, i 2011 var der desværre 14 dræbte på lille knallert, men kun de 3 af dem var under 18 år.
Det er altså ikke de unge, der udgør det største problem i forhold til kørsel med lille knallert.
Det hører også med til historien, at 70 pct. af de alvorlige ulykker netop skyldes, at der er begået ulovligheder, såsom at den forulykkede ikke er blevet 16 år, som man skal være jævnfør reglerne, men som måske kører som 14- eller 15-årig uden et knallertkørekort.
Det kan være, der har været kørsel i beruset tilstand, det kan være, knallerten har været tunet osv.
Så hvorfor i alverden skal disse relativt få ulovligheder gå ud over den brede skare af lovlydige unge, som har brug for at få styrket deres mobilitet og få mere frihed, som knallerten kan give dem?
Jeg synes, det grænser til kollektiv afstraffelse, at de få brodne kar skal medføre, at den brede skare ikke kan få lov til at køre på en lille knallert fra 15-årsalderen som det eneste sted i Europa.
Hvorfor skulle danske unge være specielt umodne og specielt uegnede i forhold til resten af Europas unge mennesker?
Det er uforståeligt for os.
Jeg må som ordfører for forslagsstillerne sige, at dette beslutningsforslag har fået en forholdsvis ublid medfart.
Det er en klar afvisning, det er klar tale, og det må man selvfølgelig respektere i dette høje Ting og i et demokrati, sådan er det.
Men det er stadig væk uforståeligt for os, specielt når argumentationen med elcykler kom ind.
Jeg synes, det er godt, vi har elcykler, for elcykler er med til, at bl.a. ældre mennesker, der begynder at have lidt svagere ben, stadig væk har mulighed for at komme langt omkring på cykel, så elcykler er alt andet lige en god ting, men at begynde at bruge elcyklen som argument for, at det skulle blive mere trafiksikkert, hvis unge begynder at køre rundt på elcykler, er nok lige at stramme skruen.
Vi siger ja til trafiksikkerhed, det er vi alle optaget af, og heldigvis er antallet af dræbte i trafikken dalet meget i de senere år, og vi skal længere ned, men vi siger samtidig nej til forringelser, formynderi, unødvendigt formynderi, og det er jo det, der er tale om, når danske unge ikke kan få lov til at køre en lille og meget sikker knallert, og når vi også har indført en lang række tiltag til styrkelse af trafiksikkerheden, herunder en grundig køreuddannelse, at man skal tage et kørekort, at der er skærpede sanktioner, hvis man begår ulovligheder osv.
Det er uforståeligt, men jeg må konstatere, at det kommer vi ikke videre med i denne folketingssamling, så også her må dette beslutningsforslag nok vente på bedre tider.